ኒያላ ኢንሹራንስ በድርቅ ሰብላቸው ለጠፋባቸው አርሶ አደሮች ካሳ ከፈለ
ኒያላ ኢንሹራንስ ኩባንያ በአገሪቱ በተከሰተው ድርቅ ሳቢያ ሰብላቸው ለወደመባቸው 1,103 አርሶ አደሮች ከ2.1 ሚሊዮን ብር በላይ ካሳ መክፈሉን አስታወቀ፡፡ኩባንያው ለሪፖርተር በላከው መግለጫ ለአርሶ አደሮችና ለአርብቶ አደሮች በሰጠው የማይክሮ ኢንሹራንስ ውል መሠረት፣ በትግራይ ክልል በእንደርታ ወረዳ በ2007/8 ምርት ዘመን በተከሰተው የዝናብ እጥረት ሳቢያ የሰብል ምርታቸው ለወደመባቸው ከ790 በላይ ለሚሆኑ አርሶ አደሮች፣ 1,157,386 ብር ካሳ ክፍያ መፈጸሙን አስታውቋል፡፡ በጋምቤላ ብሔራዊ ክልል በተመሳሳይ ወቅት በተፈጠረ የዝናብ እጥረት ሰብላቸውን ላጡ 313 አርሶ አደሮች ኒያላ ኢንሹራንስ ኩባንያ ወደ አንድ ሚሊዮን ብር የሚጠጋ ካሳ መክፈሉን ገልጿል፡፡ኅዳር 22 ቀን 2008 ዓ.ም. በመቐለ ከተማ አክሱም ሆቴል በተካሄደው የካሳ ክፍያ ሥነ ሥርዓት ላይ የክልሉ ከፍተኛ የሥራ ኃላፊዎች፣ የአካባቢ፣ የደንና የአየር ንብረት ለውጥ ሚኒስቴር ተወካይ፣ በኢትዮጵያ የተባበሩት መንግሥታት ድርጅት የልማት ፕሮግራም የአካባቢና የአየር ንብረት ለውጥ ፕሮጀክት አስተባባሪ፣ የኒያላ ኢንሹራንስ ኩባንያ ማኔጅመንት አባላትና አርሶ አደሮች ተገኝተዋል፡፡በሥነ ሥርዓቱ ላይ ንግግር ያደረጉት የኒያላ ኢንሹራንስ ኩባንያ ዋና ሥራ አስፈጻሚ አቶ ያሬድ ሞላ ከመንግሥት፣ ከተለያዩ አገር በቀልና የውጭ የልማት አጋሮች ጋር በመሆን በአርሶ አደሩ ላይ ሊደርስ የሚችለውን የአየር ንብረት ለውጥ ጉዳት ለመታደግ የሚያስችል የመድን ሽፋን፣ እ.ኤ.አ. ከ2007 ጀምሮ በፈር ቀዳጅነት ኩባንያው በማቅረብ ላይ እንደሚገኝ አስረድተዋል፡፡ ኩባንያው ባለፉት ሰባት ዓመታት በትግራይ ክልል ብቻ የድርቅ አደጋ ለተደቀነባቸው 9,250 አርሶ አደሮች 4.6 ሚሊዮን ብር በላይ የካሳ ክፍያ መፈጸሙን ጠቁመዋል፡፡ ‹‹በገባነው የኢንሹራንስ ውል መሠረት በዚህ ወቅት ከአርሶ አደሩ ጎን መቆም በመቻላችን እጅግ ያኮራናል፤›› ብለዋል፡፡‹‹ምንም እንኳ የግብርና ኢንሹራንስ እንደሌሎች የኢንሹራንስ ሥራዎች ውጤት የማይገኝበትና አክሳሪ ቢሆንም፣ ኒያላ ኢንሹራንስ ኩባንያ ባለበት አገራዊ ኃላፊነት በቀረፀው የአምስት ዓመት ስትራቴጂካዊ ዕቅድ በሰብልና በእንስሳት ዕርባታ ሥራ ለተሰማሩ የኅብረተሰቡ ክፍሎች ልዩ ትኩረት ሰጥቶ፣ የመድን ሽፋን አገልግሎቱን ለማዳረስ እየሠራ ነው፤›› ብለዋል፡፡ በአሁኑ ወቅት በኦሮሚያ፣ በአማራ፣ በትግራይ፣ በደቡብና በጋምቤላ ክልሎች ከአርሶ አደሮች በተጨማሪ አርብቶ አደሮችን በማካተት አዳዲስ የሙከራ ትግበራዎችን በማከናወን ላይ እንደሚገኝ ተናግረዋል፡፡ኒያላ ኢንሹራንስ እ.ኤ.አ በ1996 የተቋቋመ 48 ባለአክሲዮኖች ያሉት ኩባንያ ነው፡፡ የኩባንያው ጠቅላላ ሀብት 833.2 ሚሊዮን ብር መድረሱን፣ በኢንሹራንስ ኢንዱስትሪ ውስጥ 6.2 በመቶ የገበያ ድርሻ እንዳለው ተነግሯል፡፡ እ.ኤ.አ. ከ2014 እስከ 2015 በጀት ዓመት 101 ሚሊዮን ብር ትርፍ ማግኘቱን ኩባንያው ባለፈው ሳምንት በሰጠው ጋዜጣዊ መግለጫ ላይ ማስታወቁ ይታወሳል፡፡